作者:岑參
標題:終南雲際精舍尋法澄上人不遇歸高冠東潭石淙望秦嶺微雨作貽友人
內容:昨夜雲際宿，旦從西峰迴。不見林中僧，微雨潭上來。諸峰皆青翠，秦嶺獨不開。石鼓有時鳴，秦王安在哉。東南雲開處，突兀獼猴臺。崖口懸瀑流，半空白皚皚。噴壁四時雨，傍村終日雷。北瞻長安道，日夕生塵埃。若訪張仲蔚，衡門滿蒿萊。